Everything Is Love
Everything Is Love (oft stílfært í hástöfum) er fyrsta breiðskífa bandaríska tvíeykisins the Carters sem samanstendur af hjónunum Beyoncé Knowles-Carter og Shawn „Jay-Z“ Carter. Platan var gefin út 16. júní 2018 af Parkwood Entertainment, Sony Music Entertainment, S.C Enterprises og Roc Nation. Beyoncé og Jay-Z sáu um upptökustjórn plötunnar ásamt fjölda annarra, þar á meðal Cool & Dre, Boi-1da, og Pharrell Williams. Meðal gestasöngvara fyrir plötuna voru Quavo, Offset (báðir úr hljómsveitinni Migos), Pharrell Williams og Ty Dolla Sign. Tónlistarstefna plötunnar er hipphopp og R&B og hún fjallar um viðfangsefni eins og rómantíska ást, frægð, auð og stolt svartra.

Það var ekki greint frá plötunni opinberlega fyrr en Beyoncé og Jay-Z tilkynntu um útgáfu hennar á sviði á tónleikum þeirra í London á On the Run II Tour tónleikaferðalaginu og síðar í gegnum reikninga þeirra á samfélagsmiðlum. Platan var upphaflega einungis aðgengileg í gegnum tónlistarstreymisveituna Tidal áður en hún var gefin út víðar 18. júní 2018. Fyrstu vikuna fór Everything Is Love beint í annað sætið á bandaríska Billboard 200 vinsældalistanum með 123.000 seldar einingar sem jafngilda plötu. Á 61. Grammy-verðlaunahátíðinni vann platan verðlaun fyrir Best Urban Contemporary Album auk þess að hljóta tilnefningar fyrir Best Music Video fyrir lagið „Apeshit“ og Best R&B Performance fyrir lagið „Summer“.

Upptaka 

Áætlanir um sameiginlega plötu hjónanna voru tilkynntar af Jay-Z í viðtali við The New York Times árið 2017 þegar hann sagði að þau notuðu „list næstum eins og tíma í meðferð“ til að skapa nýja tónlist. Hins vegar, þar sem þau unnu einnig að þeirra eigin plötum, 4:44 og Lemonade, og tónlist Beyoncé þróaðist hraðar, var verkefnið tímabundið sett í bið. Orðrómur um samstarfsverkefnið þeirrar fór á kreik í mars 2018 þegar hjónin tilkynntu sameiginlega tónleikaferðalagið sitt On the Run II Tour.

Meirihluti plötunnar var tekinn upp í U Arena í París. Lögin „Friends“, „Black Effect“ og „Salud!“ voru tekin upp í Kingslanding Studios West í Los Angeles og frekari upptökur á „Summer“ og „Nice“ fóru fram í The Church Studios í London. Beyoncé og Jay-Z framleiddu öll lögin sjálf með öðrum upptökustjórum, þar á meðal Pharrell Williams, Cool & Dre, Boi-1da, Jahaan Sweet, David Andrew Sitek, D'Mile, El Michels, Fred Ball, Illmind, MeLo-X, Mike Dean og Nav. Platan var að mestu tekin upp af Stuart White og Gimel „Young Guru“ Keaton.

Listaverk 

Kápa plötunnar er rammi úr tónlistarmyndbandinu fyrir „Apeshit“. Á henni eru tveir af dönsurum Beyoncé, Jasmine Harper og Nicholas „Slick“ Stewart, í Louvre safninu í París þar sem Harper er að gera í hárið á Stewart fyrir framan málverkið Mona Lisa eftir Leonardo da Vinci.

Útgáfa og kynning 

Þann 6. júní 2018 lögðu Beyoncé og Jay-Z af stað í sameiginlega tónleikaferðalag sitt On the Run II Tour sem var framhald af tónleikaferðalaginu þeirra On the Run Tour frá 2014. Í lok annara tónleika þeirra í London Stadium í London þann 16. júní 2018 tilkynnti Beyoncé tónleikagestunum að tvíeykið myndi koma þeim á óvart áður en þau yfirgáfu sviðið. Síðan spilaðist tónlistarmyndbandið fyrir lagið „Apeshit“ á LED skjánum á sviðinu. Eftir frumsýningu myndbandsins birtust orðin „ALBUM OUT NOW“ á skjánum. Everything Is Love var í kjölfarið gefin út eingöngu á Tidal, streymisveitu í eigu Jay-Z, og allir tónleikagestir fengu ókeypis sex mánaða prufuáskrift að veitunni til að geta streymt plötunni. Plötuna var einnig hægt að kaupa í gegnum tónlistarverslun á vef Tidal. Útgáfa plötunnar var tilkynnt um allan heim á samfélagsmiðlum Beyoncé og Jay-Z þar sem flytjendurnir kölluðu sig the Carters. Sama dag var tónlistarmyndbandið fyrir annað lag plötunnar og aðalsmáskífuna, „Apeshit“ gefið út á YouTube rás Beyoncé. Myndbandið var leikstýrt af Ricky Saiz og tekið upp á Louvre listasafninu í París.

Þann 18. júní var platan gefin út á ýmsum öðrum vettvöngum, þar á meðal á iTunes Store, Apple Music, Deezer, Amazon Music, Napster, Google Play Music og Spotify.

Söluárangur 

Everything Is Love fór beint í annað sætið á bandaríska Billboard 200 vinsældalistanum með 123.000 seldar einingar sem jafngilda plötu (þar af 70.000 eintök sem hrein sala af plötunni) fyrstu vikuna. Platan komst á vinsældalistann eftir minna en sex daga virkni á Tidal, og fjögurra daga virkni á öllum öðrum stafrænum söluaðilum og streymisveitum. Í sinni annari viku fór platan niður í fjórða sæti listans og seldust 59.000 einingar til viðbótar. Í sinni þriðju viku fór platan niður í áttunda sæti listans með 33.000 einingar í viðbót. Í fjórðu vikunni hélt platan áttunda sætinu með 29.000 fleiri einingar. Everything Is Love var 70. vinsælasta plata ársins 2018 á bandaríska Billboard 200 vinsældalistanum. Þann 14. janúar 2019 hlaut platan gull viðurkenningu af Recording Industry Association of America (RIAA) fyrir samanlagða sölu á plötunni og einingum sem jafngilda plötu með yfir 500.000 einingar í Bandaríkjunum.

Lagalisti

Útgáfa

Heimildir

Tilvísanir 

Hljómplötur Beyoncé
Hljómplötur Jay-Z
Hljómplötur gefnar út árið 2018
Bandarískar breiðskífur